b'\n_START_ARTICLE_\nEkklesiasterion\n_START_PARAGRAPH_\nEkklesiasterion (m.kreik. \xe1\xbc\x90\xce\xba\xce\xba\xce\xbb\xce\xb7\xcf\x83\xce\xb9\xce\xb1\xcf\x83\xcf\x84\xce\xae\xcf\x81\xce\xb9\xce\xbf\xce\xbd, ekkl\xc4\x93siast\xc4\x93rion) oli antiikin kreikkalaisessa arkkitehtuurissa poliksen eli kaupunkivaltion ekklesian eli kansankokouksen kokouspaikkana toiminut rakennus tai ulkoilmarakennelma._NEWLINE_Ekklesiasterioneita oli sek\xc3\xa4 demokraattisesti ett\xc3\xa4 oligarkisesti hallituissa kaupungeissa buleuterioneiden eli neuvoston kokouspaikkojen sek\xc3\xa4 prytaneioneiden ja muiden keskeisten virkamiesten k\xc3\xa4ytt\xc3\xa4mien rakennusten ohella. Arkkitehtuuriltaan ekklesiasterionit muistuttivat usein monella tapaa kreikkalaisia teattereita, ja monissa kaupungeissa teatteri my\xc3\xb6s toimi t\xc3\xa4ss\xc3\xa4 teht\xc3\xa4v\xc3\xa4ss\xc3\xa4 ilman erillist\xc3\xa4 rakennusta. Ekklesiasterion-nime\xc3\xa4 k\xc3\xa4ytettiin erityisesti monissa siirtokunnissa. Ateenassa, jonka ekklesia on lajinsa tunnetuin, samassa teht\xc3\xa4v\xc3\xa4ss\xc3\xa4 k\xc3\xa4ytettiin Pnyks-kukkulaa, jolle rakennettiin t\xc3\xa4t\xc3\xa4 varten rakennelmia useassa vaiheessa 400-luvulla eaa., ja 300-luvulta eaa. l\xc3\xa4htien Dionysoksen teatteria. Niist\xc3\xa4 termi\xc3\xa4 k\xc3\xa4ytet\xc3\xa4\xc3\xa4n kuitenkin harvemmin.'